Richter, Ján, minister práce, sociálnych vecí a rodiny SR (2016-10-20):
Ďakujem pekne za slovo, pán podpredseda Národnej rady. Vážené panie poslankyne, páni poslanci, návrh zákona o štátnej službe sa predkladá v súlade s Programovým vyhlásením vlády Slovenskej republiky na roky 2016 – 2020, v ktorom sa vláda okrem iného zaviazala zabezpečiť inštitucionálny rámec pre centrálnu koordináciu riadenia ľudského kapitálu v štátnej službe v súlade so Stratégiou riadenia ľudských zdrojov v štátnej službe na roky 2015 – 2020 schválenej uznesením vlády Slovenskej republiky č. 548 v roku 2015, menovite 7. októbra. Návrh zákona o štátnej službe predstavuje reformovanú právnu úpravu v oblasti štátnozamestnaneckých vzťahov. Cieľom je zabezpečiť reformu štátnej služby v súlade s princípmi štátnej služby a súčasne eliminovať nedostatky identifikované prostredníctvom odporúčaní Rady Európskej únie a odporúčaní uvedených v Pozičnom dokumente Európskej komisie pre Slovenskú republiku k vypracovaniu Partnerskej dohody a programov na Slovensko na roky 2014 – 2020. Prijatie nového zákona o štátnej službe predstavuje jednu z podmienok na splnenie ex ante kondicionalít, ktoré vyplývajú pre Slovenskú republiku z Partnerskej dohody na roky 2014 – 2020. Ďalším rovnako dôležitým dôvodom na vypracovanie návrhu zákona o štátnej službe bolo uvedomenie si nevyhnutnej potreby inovovať systém riadenia ľudského kapitálu v štátnej službe. Nový systém riadenia ľudského kapitálu musí byť preto vytvorený tak, aby fungoval v záujme zabezpečenia zodpovedného a efektívneho plnenia funkcií štátu. Súčasne sa musí zabezpečiť riadne uplatňovanie takej formy vlády, ktorá by prinášala pozitívne efekty pre všetkých občanov štátu a v dlhodobej hospodárskej prosperity krajiny. Návrh zákona o štátnej službe má nahradiť doterajšiu právnu úpravu štátnozamestnaneckých vzťahov ustanovenú zákonom č. 400/2009 Z. z. o štátnej službe. Návrhom zákona o štátnej službe sa vytvára inštitucionálny a legislatívny rámec na zabezpečenie skvalitnenia riadenia ľudských zdrojov v štátnej službe za účelom profesionalizácie štátnej služby, ako aj jej odpolitizovania. Dôležitým nástrojom odpolitizovania štátnej služby je vylúčenie odvolania bez uvedenia dôvodu tých vedúcich štátnych zamestnancov, ktorí vykonávajú svoju funkciu na základe absolvovaného výberového konania. Doterajšia právna úprava takýto postup umožňuje, čo sa prejavuje politickými zásahmi aj na tých úrovniach, na ktorých sú tieto absolútne neodôvodnené a neopodstatnené. Z toho dôvodu sa nový zákon o štátnej službe zameriava na odbornosť a profesionalizáciu na úkor politizácie. Vo vzťahu k inštitucionálnemu zabezpečeniu sa zriaďuje Rada pre štátnu službu ako nezávislý koordinačný a monitorovací orgán. Základnou úlohou rady bude ochrana princípov, na ktorých je štátna služba budovaná, t. j. ochrana princípu politickej neutrality, zákonnosti, transparentného zamestnávania, efektívneho riadenia, nestrannosti, profesionality, transparentného a rovnakého odmeňovania, stability a rovnakého zaobchádzania. Rada bude ďalej napríklad predkladať Národnej rade Slovenskej republiky správu o stave a vývoji štátnej služby a tiež prešetrovať výpovede zamestnancov. Cieľom novej právnej úpravy je tiež zabezpečiť vyššiu transparentnosť výberových konaní pri obsadzovaní štátnozamestnaneckých miest. Týmto zákonom sa zavádza nová koncepcia procesu obsadzovania štátnozamestnaneckého miesta a v tejto súvislosti sa upravujú aj nové druhy výberových konaní. V prvom rade je potrebné poznamenať, že doterajšia právna úprava rozoznáva pomerne širokú škálu situácií, v ktorých je možné obsadiť štátnozamestnanecké miesto aj bez výberového konania, a to predovšetkým vo vzťahu k dočasnej štátnej službe. Nový zákon o štátnej službe počet takýchto situácií do značnej miery zužuje, čo nepochybne prispieva k vyššej transparentnosti procesu výberových konaní. V súvislosti s obsadzovaním štátnozamestnaneckých miest si nový zákon v štátnej službe kladie za jeden z cieľov aj podporu zamestnanosti absolventov stredných a vysokých škôl. Za týmto účelom sa zavádza nový inštitút, tzv. hromadné výberové konanie, ktorý bude predstavovať centralizovaný spôsob obsadzovania väčšieho počtu voľných štátnozamestnaneckých miest vhodných pre absolventov. Jednotlivé služobné úrady budú viazané zákonnou povinnosťou vytvárať miesta vhodné pre absolventov, ktoré budú môcť byť obsadené len absolventom. Súčasne sa zavádzajú nové metódy na overenie schopnosti uchádzačov, ako napríklad riadený rozhovor počas výberového konania. Posudzovanie vykonávania štátnej služby štátnymi zamestnancami za účelom skvalitnenia štátnej služby sa navrhuje zabezpečovať pravidelným služobným hodnotením. Z dôvodu súvisiacich s elektronizáciou v oblasti štátnej správy návrh zákona zavádza Centrálny informačný systém štátnej služby. Prostredníctvom tohto systému sa zlepší strategické plánovanie a riadenie ľudského kapitálu, čo povedie k zvýšenej efektivite, stabilite a profesionalizácii služobných úradov. Tento systém bude pozostávať z viacerých registrov, ktorých zriadenie je nevyhnutne dané potrebou budovania modernej štátnej služby v podmienkach 21. storočia. V súlade s princípmi vykonávania štátnej služby sú späté tiež ustanovenia upravujúce vzdelávanie štátnych zamestnancov. Predloženým návrhom zákona sa zavádzajú zásady vzdelávania štátnych zamestnancov, ktoré má byť systémové, flexibilné, hospodárne a najmä účelné. Zavádza sa tiež inštitút mentora, pod dohľadom ktorého štátni zamestnanci absolvujú adaptačné vzdelávanie počas ich skúšobnej doby. V predloženom návrhu zákona sa navrhuje aj zavedenie nových právnych inštitútov, akými sú napríklad prešetrenie výpovede a zavedenie jednotného postupu pri disciplinárnej zodpovednosti štátneho zamestnanca. Spomenuté inštitúty predstavujú najvýznamnejšie zmeny, ktoré zásadným spôsobom reformujú štátnu službu, a to tak z pohľadu služobného úradu, ako aj z pohľadu štátneho zamestnanca. Návrh zákona o štátnej službe bol schválený uznesením vlády Slovenskej republiky č. 349 z 21. septembra 2016. Vláda zároveň poverila ministra Richtera, aby uviedol tento návrh zákona v Národnej rade. Ďakujem pekne, skončil som.